**ELŐTERJESZTÉS**

**Tiszavasvári Város Önkormányzata Képviselő-testületének**

**2025. július 31-én tartandó rendes ülésére**

**Az előterjesztés tárgya:** Az egészségügyi ellátórendszer jövőbeli működéséről

**Melléklet:**

**Az előterjesztés előadója:** Balázsi Csilla polgármester

**Az előterjesztés témafelelőse:** Gazdagné dr. Tóth Marianna osztályvezető/

Petruskáné dr. Legeza Tímea aljegyző

**Az előterjesztés ügyiratszáma:** TPH/9318/2025.

**Az előterjesztést véleményező bizottságok a hatáskör megjelölésével:**

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | SZMSZ 4. melléklet 1.9. pontja |
| Szociális és Humán Bizottság | SZMSZ 5. melléklet 1.1 pontja |

**Az ülésre meghívni javasolt szervek, személyek:**

|  |  |  |
| --- | --- | --- |
| Kornisné Központ | Dr. Molnár Tímea | szeszk@gmail.com |
| Tiva-Szolg Nonprofit Kft. | Dr. Groncsák Andrea | groncsakandrea@gmail.com |

**Egyéb megjegyzés:**

……………………………………………………………………………………………………………………………………………………………………………………………………

Tiszavasvári, 2025. július 25.

Gazdagné dr. Tóth Marianna/Petruskáné dr. Legeza Tímea

témafelelősök

**TISZAVASVÁRI VÁROS POLGÁRMESTERÉTŐL**

4440 Tiszavasvári, Városháza tér 4.

Tel.: 42/ 520-500 Fax: 42/ 275-000 Email: [tvonkph@tiszavasvari.hu](mailto:tvonkph@tiszavasvari.hu)

**Témafelelős:** Gazdagné dr. Tóth Marianna/Petruskáné dr. Legeza Tímea

**E L Ő T E R J E S Z T É S**

**- a Képviselő-testülethez –**

**Az egészségügyi ellátórendszer jövőbeli működéséről**

**Tisztelt Képviselő - testület!**

A képviselő-testület 172/2025. (VI.25.) Kt. számú határozatával döntöttarról, hogyazegészségügyi ellátórendszer működésének optimalizálása érdekében megvizsgálja az egyes egészségügyi szolgáltatások átszervezésének alternatíváit.

Városunkban jelenleg az egészségügyi szolgáltatások rendszere a következőképpen épül fel:

*1. Tiszavasvári Város Önkormányzata:* háziorvosi, házi gyermekorvosi, fogorvosi alapellátás

*2. Tiva-Szolg Nonprofit Kft.:* iskola-egészségügyi ellátás (iskola orvosi, iskola védőnői ellátás), vérvételi hely, fizioterápiás ellátás, gyógytorna

*3. Kornisné Központ:* járóbeteg szakellátás

Az egészségügyről szóló 1997. évi CLIV. törvény (továbbiakban: Eütv.) 152. § (4) bekezdése értelmében:

„152.§ *(*4) **A helyi önkormányzat járóbeteg-szakellátást nyújtó egészségügyi intézményt kizárólag költségvetési szervként hozhat létre és működtethet**.”

A közfeladatok ellátása főszabályként megvalósulhat költségvetési szerv vagy gazdasági társaság útján is, azonban fentebb hivatkozott jogszabályhely értelmében járóbeteg-szakellátást nyújtó egészségügyi intézmény kizárólag költségvetési szervként hozható létre. Tiszavasváriban jelenleg vegyes megoldás biztosítja az egészségügyi ellátást. **A szakmai hatékonyság növelése, az átláthatóbb és racionálisabb gazdálkodás alapjainak megteremtése miatt célszerű, hogy az egészségügyi feladatok egy szervezetnél összpontosuljanak, melynek legátláthatóbb és egyben jogszabály által is meghatározott módja költségvetési szervként történő működtetés.**

**Tisztán egészségügyi profilú költségvetési szervben az egészségügyi feladatok jobban szervezhetőek és tervezhetőek, a helyettesítések könnyebben megoldhatóak.** A költségvetési szervnél az egyes munkavállalókat egészségügyi szolgálati jogviszony keretében kell foglalkoztatni, ezáltal a bérük egy részét bértámogatásként lehet visszaigényelni, miután az egészségügyi szolgáltató bekerült a 256/2013. (VII.5.) Korm. rendelet 2. számú mellékletébe. Ezen kormányrendeletbe történő bekerülést követően a jövőre nézve, visszamenőlegesen pedig 6 hónapra lehet a bértámogatást igényelni.

Amennyiben egy egészségügyi szolgáltató fenntartása alá kerül valamennyi egészségügyi ellátás, különösen a járóbeteg szakorvosi és nem szakorvosi óraszámok (fizikoterápia, gyógytorna ellátás), úgy a kapacitások jobban kihasználhatóvá válnak.

**Fentiek figyelembevételével arról kell döntést hoznia a képviselő-testületnek, hogy új költségvetési szervet alapít az alábbi egészségügyi feladatok ellátására: járóbeteg szakorvosi és nem szakorvosi ellátás (fizioterápia, gyógytorna), iskola-egészségügyi ellátás, vérvételi hely, egészségügyi alapellátási feladatok koordinálása, szervezése.**

**Költségvetési szerv alapításának jogszabályi háttere**

Az államháztartásról szóló 2011. évi CXCV törvény (továbbiakban: Áht.) 7.§-a és 7/A.§-a értelmében:

„7. § (1) A költségvetési szerv jogszabályban vagy alapító okiratban meghatározott közfeladat ellátására létrejött jogi személy.

(2) A költségvetési szerv tevékenysége lehet

a) alaptevékenység, amely a létrehozásáról rendelkező jogszabályban, alapító okiratában a szakmai alapfeladataként meghatározott, valamint a szakmai alapfeladatai ellátását elősegítő más, nem haszonszerzés céljából végzett tevékenység,

b) vállalkozási tevékenység, amely haszonszerzés céljából, államháztartáson kívüli forrásból, nem kötelezően végzett termelő-, szolgáltató-, értékesítő tevékenység.

7/A. § Költségvetési szerv akkor alapítható, ha a közfeladat alaptevékenységként való ellátása ekként biztosítható, a működéséhez szükséges feltételek adottak, az ellátandó feladat hatékonyan teljesíthető és a költségvetési szerv működtetéséhez szükséges pénzügyi fedezet rendelkezésre áll.”

„8/A.§ (3) Költségvetési szerv alapítása történhet oly módon is, hogy a költségvetési szervből kiválás történik, amely alapján a költségvetési szerv az alapító okirat módosítását követően tovább működik, ezzel egyidejűleg pedig az alapításra vonatkozó szabályok szerint egy új költségvetési szerv jön létre.”

Áht. 105.§(1) A költségvetési szerv a törzskönyvi nyilvántartásba való bejegyzésével, a bejegyzés napjával jön létre és a törzskönyvi nyilvántartásból való törlésével, a törlés napjával szűnik meg.

**Az egészségügyi feladatellátáshoz szükséges személyi, tárgyi és pénzügyi feltételek jelenleg is adottak**, hiszen a feladatellátáshoz szükséges **költségvetési fedezet rendelkezésre áll az intézményi költségvetésben**, a személyi és tárgyi minimum feltételek, és ezáltal az új költségvetési szerv működéséhez szükséges **feltételek biztosítottak**. Tekintettel arra, hogy a járóbeteg szakellátás feladatot jelenleg is költségvetési szerv látja el, az Áht. lehetőséget biztosít arra, hogy kiválással történjen egy új költségvetési szerv létrehozása.

A **gazdasági társaságból történő feladatkiválás** még **további egyeztetést igényel**, figyelemmel arra, hogy az Áht. **speciális szabályokat** tartalmaz a gazdasági társaság feladatainak átszervezése tekintetében. Ennek **végleges folyamata az átalakulással kapcsolatos következő testületi döntés keretében kerül ismertetésre**. Az új költségvetési szerv vezetővel kell hogy rendelkezzen; a vezető személyéről is döntést kell hozni az alapító okirat elfogadásával egyidejűleg.

Az új költségvetési szerv a törzskönyvi bejegyzés napjával jön létre, azonban az egészségügyi feladatok tényleges ellátását az egyes egészségügyi tevékenységek működési engedélyének megszerzését és a Nemzeti Egészségbiztosítási Alapkezelővel a finanszírozási szerződés megkötését követően tudja ellátni, melynek realizálható időpontja 2026. január 1. napja. A törzskönyvi nyilvántartásba történő bejegyzést követően az intézmény vezetőjének feladata lesz az egészségügyi feladatellátásra való felkészülés, mely keretében gondoskodik a működési engedély megszerzéséhez és a finanszírozási szerződés megkötéséhez szükséges dokumentumok elkészítéséről és benyújtásáról az engedélyező hatóság, illetve a Nemzeti Egészségbiztosítási Alapkezelő részére. Az engedélyeztetési folyamat és a finanszírozás megszerzése közel 3 hónap. Ezen időszakban több hatósággal egyeztetni szükséges. Meg kell határozni a jelenleg szünetelő szakmák személyi létszámfeltételeit, tárgyi eszközforrást felmérni, leltárazni, egyezetni az orvosokkal, előszerződéseket kötni, szándéknyilatkozatokat beszerezni.

**A Kornisné Központnál és a Tiva-Szolg Kft.-nél az egészségügyi feladatellátást biztosító munkavállalók továbbfoglalkoztatása az új költségvetési szervnél:** A Tiva-Szolg Kft.-nél egészségügyi jogviszonyban álló foglalkoztatottak esetében a mögöttes jogszabály az Munka Törvénykönyve (továbbiakban: Mt.), azaz az Mt. 36. §-ában foglaltak szerint jogutód személyében bekövetkező változás megy végbe. Ez azt jelenti, hogy az egészségügyi szolgálati jogviszonyban álló személyek az új költségvetési szervnél is egészségügyi szolgálati jogviszonyban fognak állni.

**Az új költségvetési szerv vezetőjére vonatkozó jogszabályi előírások**

Az egészségügyi szolgálati jogviszonyról szóló 2020. C. törvény (továbbiakban: Eüsz tv.) 1.§ (1) és (4) bekezdései az alábbiakat tartalmazzák:

*„(1) E törvény hatálya kizárólag – ide nem értve a munkavállalói résztulajdont – az állami és az önkormányzati fenntartású egészségügyi szolgáltatóra, annak fenntartójára, az egységes intézeti gyógyszertári szolgáltatás keretében működtetett gyógyszertár működtetőjére, valamint az állami vagy önkormányzati fenntartású egészségügyi szolgáltatónál egészségügyi szolgálati jogviszonyban álló személy (a továbbiakban: egészségügyi szolgálati jogviszonyban álló személy) jogállására terjed ki.  
4) Az (1) bekezdés szerinti egészségügyi szolgáltatónál – a (4a)–(5) bekezdésben foglalt kivétellel – csak egészségügyi szolgálati jogviszony keretében lehet egészségügyi tevékenységet és az egészségügyi szolgáltató működőképességének, illetve az egészségügyi szolgáltatások üzemeltetésének biztosítására irányuló tevékenységet végezni. Az egészségügyi szolgáltató működőképességének, illetve az egészségügyi szolgáltatások üzemeltetésének biztosítására irányuló tevékenységek szabályait a Kormány rendeletben határozza meg*. „  
  
Az egészségügyi szolgálati jogviszonyról szóló 2020. C. törvény végrehajtásáról szóló 528/2020. ( XI.28.) Korm.rendelet 5.§-a értelmében

***„5. §*** *(1) Magasabb vezetői megbízásnak minősül*

*a) az intézményvezetésre adott megbízás, a klinikai központ vezetésére adott megbízás,*

*b) az orvosigazgatói (szakmai intézményvezető-helyettesi), ápolási igazgatói feladatok ellátására adott megbízás,*

*c) a gazdasági igazgatói megbízás.*

*d) az intézményvezető általános vagy szakmai helyettesítését magában foglaló vezetői megbízás, ha a munkakörnek az intézmény szervezeti és működési szabályzatában történő létrehozását az országos kórház-főigazgató előzetesen jóváhagyta.”*

Az Eüsz tv. 3. § (1) bekezdése szerint: Az egészségügyi szolgálati jogviszony létesítése a munkáltató egyedi döntése vagy meghívásos eljárás alapján történhet.

**Összegzés**

Jelen előterjesztésben foglaltak alapján a képviselő-testületnek arról kell döntést hoznia, hogy új költségvetési szervet alapít az alábbi egészségügyi feladatok ellátására: **járóbeteg szakellátás** **szakorvosi és nem szakorvosi feladatok, iskola-egészségügyi ellátás, vérvételi hely, egészségügyi alapellátási feladatok koordinálása, szervezése**

**A járóbeteg szakorvosi és nem szakorvosi ellátáson belül jelenleg az alábbi szakellátásokra van működési engedélye a Kornisné Központnak, illetve a Tiva-Szolg Nonprofit Kft.-nek működnek. Szünetelő szakma: szemészet, fül-orr-gégészet**

a) **képalkotó diagnosztika és radiológiai terápia**: röntgendiagnosztika és -terápia szakmai főcsoporton belül röntgendiagnosztika szakmára **heti 8 szakorvosi óra,**  
b) **belgyógyászat szakmai főcsoporton belül belgyógyászat** szakmára heti **18 szakorvosi óra**  
c) **sebészet** szakmai főcsoporton belül sebészet szakmára **heti 6 szakorvosi óra**,  
d) **szülészet-nőgyógyászat** szakmai főcsoporton belül szülészet-nőgyógyászat szakmára **heti 14 szakorvosi óra,**e) **fül-orr-gégegyógyászat** szakmai főcsoporton belül fül-orr-gégegyógyászat szakmára **heti 8 szakorvosi óra,**f) **szemészet** szakmai főcsoporton belül szemészet szakmára **heti 8 szakorvosi óra,**  
g) **bőrgyógyászat** szakmai főcsoporton belül bőr-és nemi beteg ellátás szakmára **heti 5 szakorvosi óra,**  
h) **urológia** szakmai főcsoporton belül urológia szakmára **heti 6 szakorvosi óra,**i) **reumatológia** szakmai főcsoporton belül reumatológia szakmára **heti 10 szakorvosi óra**  
j) **fogászati** ellátás szakmai főcsoporton belül fogászati röntgen szakmára **heti 13 nem szakorvosi óra**  
k) **kardiológia** szakmai főcsoporton belül kardiológia szakmára **heti 8 szakorvosi óra**

l) **fizioterápia ellátás** szakmai főcsoporton belül **gyógytorna** szakmára **heti 30 óra, fizioterápia** szakmára **heti 25 óra nem szakorvosi feladatok**

A képviselő-testület felhatalmazza a polgármestert, hogy legkésőbb 2025. szeptember 30. napjáig terjessze a képviselő-testület elé az új költségvetési szerv alapító okiratát, a Kornisné Központ és a Tiva-Szolg Nonprofit Kft. alapító okiratának módosítását, tegyen javaslatot az új költségvetési szerv vezetőjének személyére, készítse elő az új költségvetési szerv működési engedélyéhez szükséges fenntartói/tulajdonosi hatáskörbe tartozó nyilatkozatokat, ingó, ingatlanvagyon használatára vonatkozó megállapodásokat, munkavállalókra vonatkozó döntéseket.

Kérem a képviselő-testületet az előterjesztés megtárgyalását követően hozza meg döntését.

Tiszavasvári, 2025. július 25.

**Balázsi Csilla**

**polgármester**

**Határozat-tervezet**

**Tiszavasvári Város Önkormányzata**

**Képviselő-testülete**

**…./2025. (VII. 31.) Kt. számú**

**határozata**

**Az egészségügyi ellátórendszer jövőbeli működéséről**

mely egyben a TIVA-SZOLG. Nonprofit Kft. ../2025. (VII.31.) számú alapító határozata

Tiszavasvári Város Önkormányzata Képviselő-testülete az államháztartásról szóló 2011. évi CXCV. törvény 8. § (1) bekezdése alapján az alábbi határozatot hozza:

1. Dönt arról, hogy új költségvetési szervet alapít az alábbi egészségügyi feladatok ellátására: járóbeteg szakellátás szakorvosi és nem szakorvosi feladatok, iskola-egészségügyi ellátás, vérvételi hely, egészségügyi alapellátási feladatok koordinálása, szervezése

2.Dönt arról, hogy

2.1. a Kornisné Liptay Elza Szociális és Gyermekvédelmi Központ által ellátott járóbeteg szakellátás szakorvosi és nem szakorvosi feladatait,

2.2. a Tiva-Szolg Nonprofit Kft. által ellátott fizioterápia és gyógytorna ellátás, iskola-egészségügyi ellátás, vérvételi hely feladatait a feladatellátáshoz szükséges működési engedély véglegessé válásának és finanszírozási szerződés megkötésének időpontjával az új költségvetési szervet jelöli ki.

3. Felhatalmazza a polgármestert, hogy készítse elő az új költségvetési szerv alapító okiratát, a Kornisné Liptay Elza Szociális és Gyermekvédelmi Központ és a Tiva-Szolg Nonprofit Kft. alapító okiratának módosítását, tegyen javaslatot az új költségvetési szerv vezetőjének személyére, készítse elő az új költségvetési szerv működési engedélyéhez szükséges fenntartói/tulajdonosi hatáskörbe tartozó nyilatkozatokat, ingó, ingatlanvagyon használatára vonatkozó megállapodásokat, munkavállalókra vonatkozó döntéseket.

Határidő: 2025. szeptember 30. Felelős: Balázsi Csilla polgármester